## Rješenje o oduzimanju dozvole za obavljanje poslova s vrijednosnim papirima trgovačkom društvu C.B.B. d.o.o. Varaždin

### NN 134/1998 (14.10.1998.), Rješenje o oduzimanju dozvole za obavljanje poslova s vrijednosnim papirima trgovačkom društvu C.B.B. d.o.o. Varaždin

# KOMISIJA ZA VRIJEDNOSNE PAPIRE REPUBLIKE HRVATSKE

Komisija za vrijednosne papire Republike Hrvatske (dalje: Komisija),
temeljem odredbi članka 12. stavak 1. točka 2. i 11. i članka 38. stavak
2. Zakona o izdavanju i prometu vrijednosnim papirima ("Narodne novine"
107/95., dalje: Zakon), u predmetu oduzimanja dozvole za obavljanje poslova
s vrijednosnim papirima društvu za poslovanje vrijednosnim papirima C.B.B.
d.o.o. za inženjering, vanjsku trgovinu i usluge, Varaždin, Aleja kralja
Zvonimira 1 (dalje: Društvo), po službenoj dužnosti, na sjednici održanoj
8. rujna 1998. donijela je sljedeće

## **RJEŠENJE**

1. Trgovačkom društvu C.B.B. d.o.o. za inženjering, vanjsku trgovinu
i usluge, Varaždin, Aleja kralja Zvonimira 1, oduzima se dozvola za obavljanje
poslova s vrijednosnim papirima.

2. Oduzimanje dozvole vrijedi od dana donošenja ovog rješenja.

3. U smislu odredbe članka 12. stavak 2. Pravilnika o uvjetima i postupku
izdavanja dozvola društvu za poslovanje vrijednosnim papirima i ovlaštenom
posredniku za obavljanje poslova trgovine vrijednosnim papirima ("Narodne
novine" 56/97) dozvola se oduzima privremeno, za vrijeme dok Društvo ponovno
ne ispuni uvjet propisan člankom 28. stavkom 1. Zakona u pogledu predmeta
poslovanja, nakon čega Društvo može ponovno podnijeti zahtjev za izdavanje
dozvole za obavljanje poslova s vrijednosnim papirima.

4. Ovo rješenje objavljuje se u "Narodnim novinama".

Obrazloženje

Trgovačko društvo C.B.B. d.o.o. za inženjering, vanjsku trgovinu i usluge,
Varaždin, Aleja kralja Zvonimira 1, podnijelo je dana 9. svibnja 1997.
godine zahtjev kojim traži izdavanje dozvole za obavljanje poslova vrijednosnim
papirima.

Komisija je 2. lipnja 1997. donijela rješenje Klasa: 450-08-/97-01/09,
Ur.broj: 567-01/97-5 kojim se Društvu izdaje dozvola za obavljanje poslova
vrijednosnim papirima.

Sukladno odredbi članka 37. stavka 1. točke 2. Zakona, Društvo je 24.
srpnja 1998. godine Komisiji dostavilo izvadak iz sudskog registra Trgovačkog
suda u Varaždinu, MBS 070028992 izdanoga dana 15. srpnja, iz kojeg je vidljivo
da je Društvo iz registra brisalo djelatnosti u okviru kojih je obavljalo
poslove s vrijednosnim papirima.

Navedenim brisanjem djelatnosti Društvo je prestalo ispunjavati jedan
od zakonskih uvjeta za obavljanje poslova s vrijednosnim papirima (Zakonom
određen predmet poslovanja) propisan člankom 28. stavkom 1., odnosno člankom
109. stavkom 1. Zakona, pa je sukladno odredbama članka 12. stavaka 1.
i 2. u vezi s odredbama članaka 2. i 11. Pravilnika o uvjetima i postupku
izdavanja dozvola društvu za poslovanje vrijednosnim papirima i ovlaštenom
posredniku za obavljanje poslova trgovine vrijednosnim papirima, valjalo
riješiti kao u izreci.

Temeljem odredbe članka 141. stavka 1. točke 2. Zakona o općem upravnom
postupku, Komisija je stvar riješila po skraćenom postupku. Stanje stvari
utvrđeno je na podlozi službenih podataka - navedenog izvoda iz sudskog
registra, a saslušanje stranke nije bilo potrebno jer je do prestanka ispunjavanja
navedenog zakonskog uvjeta za obavljanje poslova došlo upravo voljom stranke
da prestane obavljati te poslove.

Rješenje se objavljuje u "Narodnim novinama" sukladno odredbi članka
8. stavka 4. Zakona.

Klasa: UP/I-450-08/98-01/89
Urbroj: 567-03/98-1
Zagreb, 8. rujna 1998.

Predsjednik Komisije
**Ivica Smiljan**, v. r.

Rješenje, NN 134/1998-1620